  Виталий Пронин 7-тӥ оштолэзе Егитъёслэн юртазы ортчоз «Дукес» фолк-группалэн концертэз. Сцена вылысен выль сямен чузъяськозы вашкала удмурт кырӟанъёс.«Дукес» фолк-группа кылдӥз 2014-тӥ арын. Отчы пыро «Эктон корка» студиысь эктӥсьёс- кырӟасьёс Таня Тихонова но Лилия Леонтьева, удмурт инструментъёсты лэсьтӥсь, кубызчи Евгений Бикузин.- Ми куке но студентъёс вал, ветлӥмы «Чипчирган» ансамбле, - шуо егитъёс. -  Отын дышетским кырӟаны, эктыны, шудыны кубызэн. Малы кылдӥз милям группамы? «Чипчирганын» ми кырӟам озьы, кызьы калыкын кырӟало. Нош «Дукесын» - кызьы асьмелэн мылкыдмы куре.Нош мылкыдзы та егитъёсэн котьку крезьгуръя шудэ. Куддыр бичаськозы чай юыны но кырӟан лэзёзы. Женя Бикузин поттоз ас лэсьтэм кубыззэ но кутскоз кысканы солэсь сиоссэ.Али «Дукес» группа мылысь-кыдысь пыриське пӧртэм концертъёсы. 2 ар куспын со шедьтӥз ни аслэсьтыз кылзӥсьсэ.- Репертуарамы пӧртэм интыосын улӥсь удмурт калыкалыклэн кырӟанъёсыз: уйпалэз но, бигер удмуртъёслэнэз но сюре, но тросэз лымшор пал удмуртъёслэн кырӟанъёссы. Ми асьмеос но лымшор удмуртъёс, - вера Татьяна Тихонова.Кырӟанъёс сяна, концертын луозы эктонъёс но. Учкисьёслы мӧзмыны уз кылды!  